Aλληλεγγύη στην αντιμετώπιση των οικονομικών αιτίων της τρομοκρατίας ζητά ο Πρόεδρος της Ρωσίας
κατά την ομιλία του στο Παγκόσμιο Οικονομικό Φόρουμ του Νταβός
Ο Ρώσος Πρόεδρος, Ντιμίτρι Μεντβέντεφ, ζήτησε απ’ τους συμμετέχοντες στο Παγκόσμιο Οικονομικό Φόρουμ στο Νταβός της Ελβετίας να επιδείξουν αλληλεγγύη στην αντιμετώπιση των οικονομικών αιτίων της τρομοκρατίας, όπως η φτώχια, η αδικία και η ανεπαρκής παιδεία. Ο κ. Μεντβέντεφ ήταν ο κύριος ομιλητής τη Τετάρτη στην ετήσια σύνοδο στην Ελβετία, δύο μέρες μετά την πολύνεκρη βομβιστική επίθεση αυτοκτονίας στο αεροδρόμιο της Μόσχας. Μετά από ενός λεπτού σιγή για τους 35 νεκρούς απ’ την επίθεση, ο κ. Μεντβέντεφ επεσήμανε ότι οι τρομοκράτες πίστευαν ότι θα ανέβαλε το ταξίδι του στο Νταβός. Οι βομβιστές έκαναν λάθος, τόνισε ο Ρώσος Πρόεδρος. Η Ρωσία ξέρει τη θέση της στο κόσμο και έχει ευθύνες έναντι των πολιτών της, επεσήμανε ο κ. Μεντβέντεφ. Επίσης προειδοποίησε ότι τα διαδικτυακά κοινωνικά δίκτυα μπορούν να αποτελέσουν όργανα εξτρεμιστών και τρομοκρατών και ζήτησε απ’ τις σημαντικότερες οικονομικές δυνάμεις του κόσμου να συνεργαστούν για την παρακολούθηση και καταπολέμηση τέτοιων δραστηριοτήτων. Κατά την εναρκτήρια συνεδρίαση του Παγκόσμιου Οικονομικού Φόρουμ του Νταβός την Τετάρτη, οικονομολόγοι και ηγετικά στελέχη μεγάλων εταιρειών έδωσαν ανάμεικτες εκτιμήσεις της πορείας της διεθνούς οικονομίας. Οι συζητήσεις επικεντρώθηκαν στην ανομοιογενή ανάκαμψη από την παγκόσμια οικονομική κρίση. Ο οικονομολόγος του Πανεπιστημίου της Νέας Υόρκης, Νουριέλ Ρουμπινί, αναφέρθηκε στην εύθραυστη ισορροπία των οικονομιών του κόσμου. Ο κ. Ρουμπινί επεσήμανε ότι ενώ αυξάνεται η εμπιστοσύνη του κόσμου στην οικονομία, οι επιχειρήσεις έχουν κέρδη και διατίθενται χρήματα για δάνεια, η οικονομική ανάπτυξη παραμένει αργή και η ανεργία υψηλή, τόσο στις ΗΠΑ όσο και στην Ευρώπη. Επίσης ο αμερικανός οικονομολόγος σημείωσε ότι τα μέτρα λιτότητας που λαμβάνουν Ευρωπαϊκά κράτη μπορούν να καταπνίξουν την οικονομική ανάπτυξη και προειδοποίησε κατά ενδεχόμενων νομισματικών πολέμων και τάσεων προστατευτισμού από μέρους αναδυόμενων οικονομιών.